


A tanórán kívüli egyéb foglalkozások lehetősége

Intézményünkben az alap és emelt óraszámú, valamint választható és kötelezően választható tanórai foglalkozásokon túl többféle tanórán kívüli foglalkozás is szerveződik, melyre többségére a tanulók korlátozás nélkül, igényük és kedvük szerint, térítési díj fizetés nélkül járhatnak. A foglalkozások célja szerteágazó, szerepet kap benne többek között a tehetség kibontakoztatás, a felzárkóztatás, a kulturális- és művészeti nevelés, a hagyományőrzés, az egészséges életmódra, együttműködésre nevelés, de az igényes szórakozás, szabadidő eltöltés is.

A tanulók számára szervezett tanórán kívüli foglalkozásaink köre:

· Tehetséggondozó, felzárkóztató és egyéni foglalkozások. Az egyéni képességek minél jobb kibontakoztatását, a tehetséges tanulók gondozását, valamint a gyengék felzárkóztatását az egyes szaktárgyakhoz kapcsolódó tanórán kívüli tehetséggondozó és felzárkóztató foglalkozások segítik.
· Iskolai kórus, zenekar, népdaléneklő verseny. A zenei tehetség és együttműködő készség kibontakoztatása mellett az iskolai rendezvények ünnepélyességét, színessé tételét szolgálja az iskolai vegyes kar és a gimnázium könnyűzenei zenekara is, a sok éves hagyományokkal rendelkező népdaléneklő verseny keretei között pedig osztályokat összekovácsoló formában nyílik lehetőség a hagyományos dallamok megismerésére, megszeretésére.
· Tömegsport foglalkozások. Az iskola sportfoglalkozásai a tanórai testnevelési órákkal együtt biztosítják a tanulók mindennapi testedzését, valamint a tanulók felkészítését a különféle sportágakban az iskolai és iskolán kívüli sportversenyekre.
· Szakkörök. A különféle szakkörök működése a tanulók egyéni képességeinek fejlesztését szolgálják. A szakkörök jellegüket tekintve lehetnek művészetiek (pl. rajz szakkör, filmklub), szaktárgyiak (pl. irodalom, idegen nyelv, matematika, természettudományok), de szerveződhetnek valamilyen közös érdeklődési kör alapján (pl. csillagászat, sakk) is. A szakkörök indításáról – a felmerülő igények (minimum 8 fő) és az iskola lehetőségeinek figyelembevételével – minden tanév elején, szeptember 30-ig, az iskola nevelőtestülete dönt.
· Versenyek, vetélkedők, bemutatók. A tehetséges tanulók továbbfejlesztését segítik a különféle (tanulmányi, sport, művészeti) versenyek, vetélkedők, melyeket az iskolában évente rendszeresen szervezünk. A legtehetségesebb tanulókat az iskolán kívüli hazai és nemzetközi versenyeken való részvételre is felkészítjük.





· Honismereti kirándulások, idegennyelvi tanulmányi utak, (cserekapcsolatok). A gimnázium az osztályok számára évente egy alkalommal honismereti kirándulásokat, nyelvi tanulmányutakat, rendszeresen szervez. A tanulók részvétele a honismereti kiránduláson önkéntes, a felmerülő költségeket a szülőknek kell fedezniük.
· Múzeumi, kiállítási, könyvtári és művészeti előadáshoz kapcsolódó foglalkozások. Egy-egy tantárgy néhány témájának feldolgozását, a követelmények teljesítését segítik a különféle közművelődési intézményekben, illetve művészeti előadásokon tett csoportos látogatások.
· A tanulók részvétele ezeken a foglalkozásokon – ha az tanítási időn kívül esik és költségekkel jár – önkéntes. A felmerülő költségeket a szülőknek kell fedezniük.
· Szabadidős foglalkozások. A szabadidő hasznos és kulturált eltöltésére különféle szabadidős programokat szervez a nevelőtestület és a diákönkormányzat, figyelembe véve a szülők anyagi helyzetét (túrák, kirándulások, táborok, színház- és múzeumlátogatások, klubdélutánok, táncos rendezvények). A diákok részvétele a szabadidős rendezvényeken önkéntes, a felmerülő költségeket a szülőknek kell fedezniük.
· Iskolai könyvtár. A tanulók egyéni tanulását, önképzését a tanítási napokon a tanórák után látogatható iskolai könyvtár segíti.
Nyitvatartási idő:	hétfő-péntek: 9.00-14.00      
A könyvtár szolgáltatásait csak az iskola tanulói és dolgozói vehetik igénybe.
· Hit- és vallásoktatás. Az iskolában a területileg illetékes, bejegyzett egyházak – az iskola nevelő- és oktató-tevékenységétől függetlenül – hit- és vallásoktatást szervezhetnek. A hit- és vallásoktatáson való részvétel a tanulók számára önkéntes.
 A tanórán kívüli foglalkozásokra való tanulói jelentkezés – a felzárkóztató foglalkozások, valamint az egyéni foglalkozások kivételével – önkéntes. A tanórán kívüli foglalkozásokra a tanulónak az adott tanév elején kell jelentkeznie, és a jelentkezés egy tanévre szól.
 A felzárkóztató foglalkozásra, valamint az egyéni foglalkozásra kötelezett tanulókat képességeik, tanulmányi eredményeik alapján a szaktanárok jelölik ki.
A tanulók részvétele a felzárkóztató foglalkozásokon, valamint az egyéni foglalkozásokon kötelező, ez alól felmentést csak a szülő írásbeli kérelmére az iskola igazgatója adhat.
A tanórán kívüli foglalkozásokról történő távolmaradást is igazolni kell. A tanórán kívüli foglalkozásokról ismételten igazolatlanul mulasztó tanuló az igazgató engedélyével a foglalkozásról kizárható.

